Bétera reforça la protecció del seu alumnat en els centres educatius
23 de octubre de 2020

“La prevenció davant la lluita contra la covid-19 és indispensable”, els regidors de Sanitat i Educació, Carlos Abad i Manuel Chover, han treballat conjuntament en aquesta prioritat per als escolars de Bétera.

Des que s'iniciara el curs escolar les àrees de Sanitat i Educació s'han posat en contacte amb tots i cadascun dels centres educatius de Bétera a fi de subministrar un estoc de mascaretes perquè en cas de trencaments, faltes o descuits tots els alumnes dels centres disposen d'elles.

“El nostre objectiu és salvaguardar la salut dels nostres xiquets, xiquetes i adolescents, és fonamental en el marc de les mesures per a previndre el contagi de coronavirus”, ha explicat el regidor de Sanitat, Carlos Abad. Però també “és una manera de secundar i recolzar als centres educatius perquè disposen de material en cas d'imprevistos”, ha continuat el regidor d'Educació, Manuel Chover.

Tots dos han entregat en mà les màscares als centres educatius que aniran rebent més estoc conforme vagen sol·licitant-ho. Una mesura més per a la lluita contra la covid-19 que el Consistori està duent a terme a Bétera des de l'inici de la crisi sanitària.